Cea mai mare bază militară NATO urmează să fie construită în România. Proiectul se ridică la suma de 2,7 miliarde de dolari, iar lucrările la drumurile de acces și o rețea electrică de mare capacitate au început deja.
Baza militară din Mihail Kogălniceanu din județul Constanța va fi modernizată și extinsă de către NATO, astfel fiind cea mai mare din Europa. Aceasta va avea o suprafață de 3.000 de hectare și va fi mai mare decât baza aeriană Ramstein din Germania, cea din urmă având circa 2.000 de hectare.
Proiectul se ridică la suma de 2,7 miliarde de dolari. Pentru extinderea și modernizarea bazei militare au fost expropriate 2.400 de hectare de teren din Lumina și Mihail Kogălniceanu, iar pentru fiecare hectar s-a plătit 5.500 de euro.
Mai mult, pe lângă infrastructura militară, baza din Constanța va cuprinde un spital, grădinițe, magazine și școli. Circa 10.000 de militari vor putea locui aici, alături de familiile lor.
Baza va avea o nouă pistă, hangare, simulatoare, spații pentru mentenanță, sisteme de protecție antiaeriană și multe depozite pentru combustibil și muniții.
"Vor fi locuințe sociale pentru personal individual sau familii, vor fi locuințe de tip de bloc, locuințe individuale, creșe, grădinițe, școli, farmacii, tot ceea ce este nevoie", a precizat Nicolae Crețu, comandantul Bazei 57 Aeriene Mihail Kogălniceanu.
Vestea că NATO va construi cea mai mare bază militară din Europa la noi în țară a ajuns repede și în Rusia. Vladimir Evseev, un expert militar rus, a precizat pentru Izvestia că acest proiect este mai mult la stadiul de plan, decât de realitate.
"După 2030, lumea va fi diferită, desigur, se pot face diferite planuri, dar ele pot fi modificate foarte mult.
Vor să construiască acolo o nouă bază aeriană Ramstein pentru a întări acest flanc, din moment ce nu au încredere în Turcia, așa că plănuiesc să construiască baza pe teritoriul României.
Dar tot ce se spune despre viitor, mai departe de anul viitor și chiar de sfârșitul acestui an poate fi pus deja la îndoială. Cred că este mai mult un plan decât realitate", a declarat expertul militar rus, Vladimir Evseev.
De asemenea, analistul a mai precizat că pe teritoriul țării noastre există un grup de luptă al trupelor NATO de până la 1.500 de militari, preconizând creșterea acestui număr până la 4.000 anul viitor.